
RASEINIŲ RAJONO SAVIVALDYBĖS NEFORMALIOJO UGDYMO MOKYKLŲ VEIKLOS ORGANIZAVIMO TVARKOS APRAŠAS

I SKYRIUS
BENDROSIOS NUOSTATOS

1. Raseinių rajono savivaldybės neformaliojo ugdymo mokyklų veiklos organizavimo tvarkos aprašas (toliau - Aprašas) reglamentuoja mokinių priėmimo mokytis neformaliojo ugdymo mokyklose pagal formalųjį švietimą papildančio ugdymo programas ir neformaliojo mokinių (vaikų) ir suaugusių švietimo programas tvarką.
2. Aprašo nuostatomis vadovaujasi Raseinių meno mokykla ir Raseinių kūno kultūros ir sporto centras.
3. Apraše vartojamos sąvokos atitinka Lietuvos Respublikos švietimo įstatyme ir kituose teisės aktuose vartojamas sąvokas.

II SKYRIUS
PRIĖMIMAS Į RASEINIŲ MENO MOKYKLĄ

4. Aprašas reglamentuoja priėmimą į Raseinių meno mokyklos meninio ugdymo programas: ankstyvojo meninio ugdymo (muzika, teatras, dailė), pradinio ir pagrindinio formalųjį švietimą papildančio (toliau  FŠPU) meninio ugdymo, tęstinio meninio ugdymo, kryptingo meninio ugdymo programas (muzikos (fortepijono, smuiko, violončelės, akordeono, gitaros, fleitos, klarneto, saksofono, trimito, alto, eufonijos); muzikos (chorinio ir solinio dainavimo); šokio ugdymo; teatro ugdymo; dailės ugdymo); suaugusiųjų neformaliojo švietimo meninio ugdymo programas.
5. Mokytis Raseinių meno mokykloje pagal pradinio ir pagrindinio FŠPU meninio ugdymo programas vaikai priimami nuo 7 metų. Į ankstyvojo ugdymo programas priimami 5-6 metų vaikai. Prašymai (1 priedas) mokytis į FŠPU pradinio ugdymo, ankstyvojo, tęstinio, kryptingo meninio ugdymo programas Raseinių meno mokyklos direktoriui pateikiami nuo balandžio 1 d. iki gegužės 31 d. Konsultacijos ir stojamieji egzaminai į FŠPU programas organizuojami nuo birželio 1 d. iki birželio 15 d. vadovaujantis mokyklos direktoriaus įsakymu nustatyta tvarka ir Aprašo 11 punkte nustatytais vertinimo kriterijais.
      6. Klasės (grupės) komplektuojamos kasmet nuo birželio 1 d. iki spalio 1 d. Jų skaičius gali būti tikslinamas keletą kartų per mokslo metus. 
      7. Minimalus mokinių skaičius Raseinių meno mokyklos klasėje, atsižvelgiant į ugdymo programos specifiką, yra: 
      7.1. Ankstyvojo meninio ugdymo grupėje – 5 mokiniai;
      7.2. Pradinio, pagrindinio solfedžio, dailės, teatro, muzikos istorijos – 5 mokiniai;
      7.3. Šokio – 8 mokiniai;
      7.4.  Ansamblinio dainavimo – 5 mokiniai;
      7.5. Chorinio dainavimo – 10 mokinių;
      7.6. Muzikiniai ansambliai – 2 mokiniai;
      7.7. Muzikiniai orkestrai – 10 mokinių;
      7.8. Muzikavimo (muzikinio instrumento/ solinio dainavimo) – 1 mokinys (individualūs užsiėmimai).
      8. Grupės komplektuojamos pagal 7 punkte nurodytus mokinių skaičius. Esant poreikiui grupė gali būti dalijama į pogrupius, atsižvelgiant į Mokyklos veiklos specifiką, programų tęstinumą, patalpų galimybes ir ugdytinių amžių. Klasės sudaromos pagal ugdymosi Mokykloje metus.
      9. Mokykloje klasė (grupės)  gali būti iškomplektuojama arba sujungiama, kai nesiekia 7 punkte nurodyto minimalaus mokinių skaičiaus spalio 1 d. 
      10. Klasių (grupių) skaičius derinamas su Raseinių rajono savivaldybės švietimo ir sporto skyriumi iki spalio 1 d. 
11. Maksimalų vaikų skaičių, priimamų mokytis pagal FŠPU programas, ankstyvojo meninio ugdymo, tęstinio ir kryptingo meninio ugdymo programas, Raseinių meno mokykloje nustato Savivaldybės taryba. 
12. Priėmus vaiką į mokyklą, su tėvais (globėjais, rūpintojais) pasirašoma Mokymosi sutartis. Pilnamečiai mokiniai sutartį su mokykla gali pasirašyti patys.
13. Priimtas į Raseinių meno mokyklą asmuo  įrašomas į Mokinių registrą, sudaroma jo asmens byla. Jei mokinys atvyko iš kitos muzikos, meno mokyklos, pažymą apie mokymosi pasiekimus pateikia prašymą į neformaliojo vaikų švietimo mokyklą pildantis asmuo. Mokiniui išvykus, jo asmens byla lieka mokykloje. 
14. Raseinių meno mokyklos vieno vaiko ugdymui FŠPU, ankstyvojo, tęstinio ir kryptingo meninio ugdymo programose minimalų ir maksimalų valandų skaičių per savaitę reglamentuoja  mokyklos ugdymo planas ir finansinės galimybės.
15.	Papildomas priėmimas, esant laisvoms vietoms, į FŠPU pradinio ir pagrindinio meninio  ugdymo programas, ankstyvojo meninio ugdymo, tęstinio ir kryptingo meninio ugdymo, suaugusiųjų švietimo programas gali vykti visus metus.
16.	Meninių gebėjimų vertinimo kriterijai priimant į FŠPU programas:
16.1. muzikos skyriuje – muzikinė klausa, muzikinė atmintis, ritmo pojūtis;
16.2. dailės skyriuje – piešimas, spalvinė raiška, kompozicija;
16.3. choreografijos skyriuje – ritmo pojūtis, muzikinė klausa, koordinacija;
16.4. teatro skyriuje - gebėjimas suvokti visuminę ir estetinę komunikaciją (kalba, judesiu, garsu ir vaizdu), emocijų, dėmesio valdymas, vaidybinė raiška, organiškumas.
17.	Mokytis Raseinių meno mokykloje į FŠPU programas priimami mokiniai, stojamojo egzamino metu įvertinti ne mažiau 7 balų.
18.	Mokiniams, surinkusiems vienodą balų skaičių (ne mažesnį 7 balų), skiriamos papildomos užduotys. Į mokyklą priimamas tas mokinys, kuris surenka daugiau papildomų balų.

III SKYRIUS
PRIĖMIMAS Į RASEINIŲ KŪNO KULTŪROS IR SPORTO CENTRĄ

19. Aprašas reglamentuoja priėmimą į Raseinių kūno kultūros ir sporto centro sportinio ugdymo ir rengimo programas: pradinio rengimo etapo pirmų ir antrų mokymo metų; meistriškumo ugdymo pirmų-ketvirtų mokymo metų, meistriškumo tobulinimo pirmų-trečių mokymo metų ir aukšto meistriškumo etapo mokymo grupes badmintono, futbolo, krepšinio, kulkinio šaudymo, laisvųjų imtynių, lengvosios atletikos ir tinklinio sporto šakose.       
              20. Mokytis Raseinių kūno kultūros ir sporto centre pagal formalųjį švietimą papildančio sportinio ugdymo ir neformaliojo vaikų švietimo programas mokiniai priimami nuo 6 metų, pateikus direktoriui prašymą (2 priedas). 
21.	Maksimalus mokinių skaičius Raseinių kūno kultūros ir sporto centre neribojamas.
22.	Naujos pradinio sportinio rengimo grupės formuojamos nuo rugsėjo 1 d. iki rugsėjo 30 d. Esant laisvų vietų grupėje priėmimo laikas gali būti pratęstas, bet ne ilgiau kaip vienam mėnesiui. Jei trūksta vietų grupėje, mokiniai atrenkami pagal Raseinių kūno kultūros ir sporto centro direktoriaus įsakymu patvirtintą tvarką. Esamų grupių papildymas naujais nariais vyksta visus mokslo metus.
23.	Raseinių kūno kultūros ir sporto centro mokinių minimalus skaičius grupėje ir sporto šakų ugdymo programos etapo metai nustatomi vadovaujantis Lietuvos Respublikos švietimo, mokslo ir sporto ministro nustatyta tvarka.
24.	Priimtas į Raseinių kūno kultūros ir sporto centrą mokinys įrašomas į Mokinių registrą. Jei mokinys atvyko iš kitos sporto mokyklos, pažymą apie mokymosi pasiekimus pateikia prašymą į neformaliojo vaikų švietimo mokyklą pildantis asmuo.

IV SKYRIUS
ATLYGINIMAS UŽ NEFORMALŲJĮ VAIKŲ ŠVIETIMĄ

25. Atlyginimo dydį už neformalųjį vaikų ir suaugusiųjų švietimą Raseinių meno mokykloje ir Raseinių kūno kultūros ir sporto centre bei lengvatų taikymo tvarką nustato Savivaldybės taryba.
26. Mokinių priėmimas į neformaliojo vaikų švietimo mokyklas, sprendimai dėl atlyginimo dydžio už neformalųjį vaikų švietimą ir lengvatų taikymas konkrečiam asmeniui įforminami mokyklos direktoriaus įsakymu.
27. Priimamų į neformaliojo vaikų švietimo mokyklas vaikų tėvai (globėjai, rūpintojai) supažindinami su atlyginimo už neformalųjį vaikų švietimą dydžiais ir tvarka, pasirašo Mokymo sutartis. 

V SKYRIUS
MOKSLO METŲ PRADŽIA IR UGDYMO PROCESO TRUKMĖ

28. Mokslo metai neformaliojo vaikų švietimo mokyklose prasideda rugsėjo 1 dieną, Raseinių meno mokykloje ugdymo procesas baigiasi birželio 5 d. Raseinių kūno kultūros ir sporto centre ugdymo proceso pabaigos laikas yra nustatomas mokyklos ugdymo plane ir priklauso nuo sporto šakos specifikos, tačiau vienerių mokslo metų trukmė turi būti ne trumpesnė nei 44 savaitės.
29.	Programų trukmė Raseinių meno mokykloje:
29.1. FŠPU programos:
29.1.1. pradinio muzikinio ugdymo 4 metai; 
29.1.2. pradinio dailės ugdymo 3 metai; 
29.1.3. pradinio šokio ugdymo 3 metai;
29.1.4. pradinio teatrinio ugdymo 2 metai; 
29.1.5. pagrindinio muzikinio ugdymo 3 metai;
29.1.6. pagrindinio akordeono, mušamųjų ugdymo 2 metai;
29.1.7. pagrindinio dailės ugdymo 4 metai; 
29.1.8. pagrindinio šokio ugdymo 4 metai; 
29.1.9. pagrindinio teatrinio ugdymo 4 metai.
29.2. ankstyvojo meninio  ugdymo 1-2 metai; 
29.3. tęstinio ugdymo (baigusiems FŠPU pagrindinio meninio ugdymo programą) 1-3 metai; 
29.4. kryptingo meninio (kolektyvai, studijos) ugdymo 1-12 metų; 
29.5. Neformaliojo vaikų švietimo, vaikų ir jaunimo trumpalaikės meninės saviraiškos programos (muzikos instrumento, dainavimo, šokio, teatro, dailės raiška, kūrybinės laboratorijos, dirbtuvės, projektai, meninė praktika, meninės veiklos klubai ir kita kūrybinė veikla) – pagal poreikį; 
29.6. suaugusiųjų meninės saviraiškos ugdymo programų trukmė – pagal poreikį.
30. Formalųjį švietimą papildančio sportinės šakos ugdymo programų (lengvosios atletikos, laisvųjų imtynių, krepšinio, tinklinio, paplūdimio tinklinio, badmintono, futbolo, kulkinio šaudymo) trukmė Raseinių kūno kultūros ir sporto centre nuo 1 iki 12 metų (priklauso nuo atskiros sporto šakos ugdymo programos etapo (pradinio rengimo etapas, meistriškumo ugdymo etapas, meistriškumo tobulinimo etapas, aukšto meistriškumo etapas).

VI SKYRIUS
NEFORMALIOJO ŠVIETIMO IR FORMALUJĮ ŠVIETIMĄ PAPILDANČIŲ UGDYMO PROGRAMŲ VYKDYMAS MOKINIŲ ATOSTOGŲ METU

31. Raseinių meno mokyklos mokiniams atostogų laikas nustatomas Raseinių meno mokyklos ugdymo plane, derinant su bendrojo ugdymo mokyklų ugdymo planuose nustatytomis atostogų datomis.
32. Raseinių kūno kultūros ir sporto centro mokiniams atostogos nustatomos mokyklos ugdymo plane.

VII SKYRIUS
BAIGIAMOSIOS NUOSTATOS

33. Informacija apie priėmimo į mokyklas tvarką skelbiama Raseinių meno mokyklos, Raseinių kūno kultūros ir sporto centro, Savivaldybės interneto svetainėse.
34. Klausimai, neaptarti šiame Apraše, sprendžiami teisės aktų nustatyta tvarka.
35. Už šio Aprašo įgyvendinimą atsako neformaliojo vaikų švietimo mokyklų direktoriai.
36. Šio Aprašo vykdymo priežiūrą atlieka Savivaldybės administracijos Švietimo ir sporto skyrius.
37. Asmenys, susiję su asmens duomenų tvarkymu neformaliojo vaikų švietimo mokyklose, atsako už jų apsaugą Lietuvos Respublikos įstatymų ir kitų teisės aktų nustatyta tvarka.
38. Aprašas keičiamas, pripažįstamas netekusiu galios Raseinių rajono savivaldybės tarybos sprendimu.
___________________




